Frá slysstað á Vesturgötu aðfaranótt laugardags . Meðfylgjandi mynd , sem tekin var eftir að bíl var ekið af miklum hraða á ljósastaur við Vesturgötu aðfaranótt laugardags , gengur nú manna á milli í tölvupósti . Anna María Pálsdóttir , íbúi við götuna , tók myndina skömmu eftir að slysið varð þar sem hún hafði verið vakandi með ungbarn sitt . Um nóttina segist hún hafa heyrt í kappakstursbílum af og til og ætlað sér að hringja í lögregluna . Þegar hún var í þann mund að taka upp tólið heyrðist mikill hávaði og “ húsið nötraði eins og í jarðskjálfta enda stéttin steypt föst við húsið , ” segir í tölvupóstinum sem Margrét Jónsdóttir , íbúi á Akranesi , skrifar undir . Ný hraðahindrun hefur verið sett á Faxabraut . Þar segir einnig : “ Þau hjónin ruku út í glugga og sáu bíl snúast í loftinu og lenda á fjórum hjólum í öfuga akstursstefnu . Ljósastaurinn skældur og skakkur . Stúlka opnaði bílinn og valt út og Vilberg hljóp út til að athuga gang mála . Mikil áfengislykt var af stúlkunni og hún skjálfandi í sjokki . Anna María hringdi í lögguna . Hún kom reyndar strax því piltarnir voru þá á stöðugum akstri til að fylgjast með umferðinni . Svo kom sjúkrabíll og stúlkan flutt burt . ( Ekki meðvitundarlaus karlmaður eins og stóð í örfrétt í Mogga ) . Allt var hreinsað á stundinni , bíllinn og staurinn burt og strax daginn eftir var búið að hreinsa . Eins og ekkert hefði í skorist . ” Í lok bréfsins segir að Vesturgatan sé ein helsta hraðakstursbrautin í bænum og að mál sé komið til að fá tvær þrengingar eða aðra hraðahindrun . Nú er unnið að því að setja upp bráðabirgðahindranir á þremur stöðum í bænum , meðal annars á slysstaðnum á Vesturgötunni . Önnur er á Faxabraut og sést hér á meðfylgjandi mynd , en þar hafa einnig orðið mörg slys sökum hraðaksturs á undanförnum árum .